**DÔVODOVÁ SPRÁVA**

**A. Všeobecná časť**

 Návrh zákona, ktorým sa mení a dopĺňa zákon č. 36/2005 Z. z. o rodine a o zmene a doplnení niektorých zákonov v znení neskorších predpisov a o zmene a doplnení niektorých zákonov predkladajú poslanci Národnej rady Slovenskej republiky Juraj Droba a Martin Poliačik.

 Predmetný návrh predkladáme s cieľom zmenšovať zasahovanie súdov a štátu do súkromnej sféry jednotlivcov pri rozvode manželstva. Manželstvo je inštitút prospešný pre jednotlivcov aj spoločnosť, vytvára rodinné zázemie a rozhodne nemáme v úmysle znižovať ani jeho spoločenskú dôležitosť, ani jeho postavenie v súkromnom živote jednotlivcov. Na druhej strane spolužitie manželov a ich vzájomné vzťahy považujeme za súkromnú záležitosť, do ktorej by mal štát zasahovať len vo výnimočných patologických prípadoch, ako je domáce násilie a podobne. Štát má vytvárať podmienky na realizáciu slobodných rozhodnutí jednotlivcov pokiaľ ide o vstup do manželského zväzku a podľa nášho názoru aj pre zrušenie manželstva rozvodom.

V súčasnosti však existuje veľká nerovnováha medzi podmienkami, ktoré právny poriadok vytvára pre vstup do manželstva a podmienkami pre zrušenie manželstva rozvodom. Dôvodom má byť pravdepodobne záujem na znížení počtu rozvodov tým, že musia podstúpiť konanie na súde o rozvode manželstva, kde súd zisťuje dôvody trvalého rozvratu vzťahov medzi manželmi a zasahuje tak do tej najintímnejšej oblasti života jednotlivcov. Ak by platila takáto domnienka zákonodarcu, potom by bolo v skutočnosti rozvodov omnoho menej ako v súčasnosti je a na druhej strane toto môže práve spôsobovať dlhodobý trend, ktorým je zvyšovanie veku osôb uzatvárajúcich manželstvo a párov, ktoré spolu žijú bez uzavretia manželstva. A to aj v prípade, že majú spoločné deti, pretože dlhodobo sa zvyšuje počet detí narodených mimo manželstva, v roku 2011 bol tento podiel podľa Štatistického úradu Slovenskej republiky až 26,5%.

Druhým významnejším trendom je skutočnosť, že v súčasnosti podľa Štatistického úradu SR súdy v 90% prípadov rozvodov návrhu vyhovejú a manželstvo rozvádzajú. Počet rozvodov síce od roku 2006 mierne klesá, ale v roku 2010 bolo podľa Štatistického úradu SR zaznamenaných 12 015 rozvedených manželstiev, čo je asi 40% z počtu uzavretých manželstiev. Z ďalších štatistických údajov je možné tiež zistiť, že ako dôvod rozvodu manželia v približne 80% prípadov uvádzajú „rozdielnosť pováh, názorov a záujmov“, teda dôvodom rozvodu nie je len nevera, domáce násilie či závislosť niektorého z manželov.

Na základe týchto faktov máme dôvod sa domnievať, že by bolo vhodné, aby sa proces rozvodu manželstva zjednodušil, pretože neexistuje dôvod na pomerne rigidnú právnu úpravu, ktorú máme na Slovensku v súčasnosti. Myslíme si, že ak spolu manželia už nechcú žiť v manželstve, má im právny poriadok umožniť, aby si vzájomné intímne a súkromné vzťahy vyriešili podľa možností bez zásahu štátu. Nie je dôvod pre zisťovania príčin rozvratu ich manželstva a zasahovanie do intímnej sféry ich manželského spolužitia. V prípade manželstiev, z ktorých nepochádzajú maloleté deti, dokonca nevidíme žiadny dôvod podstúpiť konanie pred súdom, ktoré v súčasnosti trvá v priemere 6 mesiacov. Pričom samotný rozvod manželstva je len prvým krokom k usporiadaniu ich vzájomných vzťahov, keďže následne musia bývalí manželia riešiť aj vyporiadanie bezpodielového spoluvlastníctva manželov. Zároveň si nemyslíme, že počet rozvodov manželstiev v dôsledku tohto návrhu stúpne vzhľadom na to, že súdy v drvivej väčšine návrhu na rozvod manželstva vyhovejú, takže keď už manželia podajú takýto návrh, ich vzťahy sú vo väčšine prípadov rozvrátené a naozaj ide o poslednú možnosť riešenia ich vzájomných nezhôd.

Návrh zákona rieši zjednodušenie rozvodu manželstva v dvoch základných rovinách. Zavádza inštitút dohody o rozvode manželstva, ktorú je možné uzavrieť vo forme notárskej zápisnice. Takúto dohodu budú môcť uzavrieť len bezdetné manželské páry alebo manželské páry, ak deti pochádzajúce z ich manželstva sú už plnoleté. Takéto páry nemusia vôbec podstúpiť konanie pred súdom alebo uvádzať dôvody rozvratu manželstva. Rozhodovanie o ich statuse je teda ponechané na ich vzájomnú a dobrovoľnú dohodu so všetkou zodpovednosťou. Napriek tomu, že aj v takýchto prípadoch sa môžu manželia obrátiť na súd, veríme, že by sa predmetným návrhom mohla znížiť vyťaženosť súdov, aj keď podiel manželstiev, z ktorých nepochádzajú maloleté deti, na počte rozvodov je len 35%.

V druhej rovine rieši preskúmavanie príčin a dôvodov rozvodu manželstva v konaní pred súdom v prípade, že obaja manželia s rozvodom súhlasia. V tých prípadoch, kedy je potrebné upravovať práva a povinnosti rodičov - manželov k maloletým deťom, bude možný rozvod manželstva len na základe rozhodnutia súdu. Dôvodom je skutočnosť, že predmetný návrh nemá za cieľ narušiť princíp, na základe ktorého dohody rodičov o úprave práv a povinností k maloletým deťom musia byť schválené súdom. Na druhej strane opäť však nevidíme dôvod, v prípade súhlasu oboch manželov s rozvodom manželstva, aby súd zisťoval príčiny rozvratu ich vzájomných vzťahov a zasahoval do ich súkromnej sféry, pokiaľ to nie je nevyhnutné, hlavne s ohľadom na záujem maloletých detí.

Tento návrh nerieši úpravu majetkových práv manželov k veciam nachádzajúcim sa v bezpodielovom spoluvlastníctve manželov ani vzťahy medzi rodičmi a deťmi. Majetkové vzťahy medzi manželmi upravuje Občiansky zákonník aj pokiaľ ide o vyporiadanie, pričom deň uzavretia dohody o rozvode manželstva je zároveň dňom zániku bezpodielového spoluvlastníctva manželov, ktorí takúto dohodu uzavreli.

 Predložený návrh zákona nemá vplyv na štátny rozpočet, rozpočty obcí a vyšších územných celkov a nemá negatívny vplyv na životné prostredie, na zamestnanosť, podnikateľské prostredie a informatizáciu spoločnosti.

 Predložený návrh zákona je v súlade s Ústavou Slovenskej republiky a s medzinárodnými zmluvami, ktorými je Slovenská republika viazaná.

**B. Osobitná časť**

**K Čl. I**

Bod 1

V tomto ustanovení zachovávame pojem rozvod manželstva ako forma zrušenia manželstva na základe vôle manželov. Zároveň nanovo definuje spôsoby rozvodu manželstva tak, aby k rozvodu manželstva mohlo dôjsť na základe rozhodnutia súdu alebo na základe dohody o rozvode manželstva.

Bod 2

Stanovuje, že iba v prípade, že jeden z manželov nesúhlasí s rozvodom manželstva, súd musí zisťovať príčiny rozvratu vzťahov medzi manželmi. Skúmanie príčin rozvratu vzťahov medzi manželmi súvisí so skúmaním splnenia podmienok na rozvod manželstva, ktoré navrhujeme nahradiť súhlasným vyhlásením manželov v prípade, ak obaja z rozvodom súhlasia.

Bod 3

Upravuje sa možnosť nahradiť skúmanie splnenia podmienok pre rozvod manželstva súdom súhlasným vyhlásením manželov. V podstate je to len zvýraznenie princípu vyjadreného v § 120 ods. 3 zákona č. 99/1963 Zb. Občiansky súdny poriadok v znení neskorších predpisov, na základe ktorého si súd môže osvojiť skutkové zistenia založené na zhodnom tvrdení účastníkov.

Bod 4

Zavádza sa nový spôsob zrušenia manželstva dohodou o rozvode manželstva a to len medzi manželmi, ktorí zároveň nie sú rodičmi maloletých detí. Táto dohoda musí mať formu notárskej zápisnice. Obsahom dohody má byť len riešenie osobného statusu manželov, pričom vyporiadanie bezpodielového spoluvlastníctva, prípadne riešenie príspevku na výživu niektorého z manželov po rozvode, či iné dojednania ako napríklad dohoda o zrušení spoločného nájmu bytu a podobne, majú byť riešené samostatne a oddelene. Táto právna úprava dáva len možnosť manželom zrušiť manželstvo formou dohody, pričom ak majú záujem, môžu sa obrátiť aj na súd.

Bod 5

Upravujú sa ustanovenia § 27 odseky 1 aj 2 v nadväznosti na zavedenie inštitútu dohody o rozvode manželstva tak, aby bolo možné aj po uzavretí dohody o rozvode manželstva prijať naspäť predošlé priezvisko alebo sa vrátiť k používaniu len jedného z dvoch priezvisk, ak si manžel ponechal svoje predošlé priezvisko spolu so spoločným priezviskom.

Bod 6

Upravuje sa ustanovenie § 72 ods. 3 v nadväznosti na zavedenie inštitútu dohody o rozvode manželstva tak, aby deň uzavretia dohody o rozvode manželstva bol dňom rozhodnej udalosti na počítanie lehoty stanovenej v tomto ustanovení.

Bod 7

Navrhuje sa doplniť prechodné ustanovenie, aby sa konania o rozvod manželstva, ktoré neskončilo do navrhovanej účinnosti zákona, bolo dokončené podľa doterajších právnych predpisov.

**K Čl. II**

V nadväznosti na zavedenie inštitútu dohody o rozvode manželstva, ktorou je možné manželstvo zrušiť, je nutné upraviť zákon o matrikách tak, aby bola dohoda o rozvode manželstva dokladom, ktorým sa popri rozhodnutí o rozvode manželstva preukazuje zrušenie predchádzajúceho manželstva, na účely uzatvárania ďalšieho manželstva.

**K Čl. III**

Bod 1

V nadväznosti na zavedenie inštitútu dohody o rozvode manželstva, ktorou je možné manželstvo zrušiť, je nutné upraviť ustanovenie tak, aby bola dohoda o rozvode manželstva dokladom, ktorým sa preukazuje zrušenie manželstva aj na účely udelenia štátneho občianstva.

Bod 2

V nadväznosti na zavedenie inštitútu dohody o rozvode manželstva, ktorou je možné manželstvo zrušiť, je nutné upraviť ustanovenie tak, aby bola dohoda o rozvode manželstva dokladom, ktorým sa preukazuje zrušenie manželstva aj na účely prepustenia zo štátneho zväzku Slovenskej republiky.

Bod 3

V nadväznosti na zavedenie inštitútu dohody o rozvode manželstva, ktorou je možné manželstvo zrušiť, je nutné upraviť ustanovenie tak, aby bola dohoda o rozvode manželstva dokladom, ktorým sa preukazuje zrušenie manželstva aj na účely vydania potvrdenia o štátnom občianstve.

**K Čl. IV**

Bod 1

V nadväznosti na zavedenie inštitútu dohody o rozvode manželstva, ktorou je možné manželstvo zrušiť, je nutné upraviť ustanovenie tak, aby bol deň uzavretia dohody o rozvode manželstva dňom rozhodnej udalosti na počítanie lehoty upravenej v tomto ustanovení.

Bod 2

V nadväznosti na zavedenie inštitútu dohody o rozvode manželstva, ktorou je možné manželstvo zrušiť, je nutné upraviť ustanovenie tak, aby bol deň uzavretia dohody o rozvode manželstva dňom rozhodnej udalosti na počítanie lehoty upravenej v tomto ustanovení.

**K Čl. V**

V nadväznosti na zavedenie inštitútu dohody o rozvode manželstva, ktorou je možné manželstvo zrušiť, je nutné upraviť ustanovenie tak, aby bol deň uzavretia dohody o rozvode manželstva dňom rozhodnej udalosti na počítanie lehoty upravenej v tomto ustanovení.

**K Čl. VI**

Bod 1

V nadväznosti na zavedenie inštitútu dohody o rozvode manželstva, ktorou je možné manželstvo zrušiť, je nutné upraviť ustanovenie tak, aby bola dohoda o rozvode manželstva dokladom preukazujúcim zrušenie manželstva a na základe ktorého sa zapisujú do registra občanov s trvalým pobytom na území Slovenskej republiky administratívne údaje o osobe občana.

Bod 2

V nadväznosti na zavedenie inštitútu dohody o rozvode manželstva, ktorou je možné manželstvo zrušiť, je nutné upraviť ustanovenie tak, aby bola dohoda o rozvode manželstva dokladom preukazujúcim zrušenie manželstva a na základe ktorého sa zapisujú do registra občanov, ktorí nemajú trvalý pobyt na území Slovenskej republiky, administratívne údaje o osobe občana.

**V Čl. VII**

Navrhuje sa účinnosť zákona od 1. septembra 2012 vzhľadom na dĺžku legislatívneho procesu.